A BIZOTTSÁG (EU) 2021/590 RENDELETE

(2021. április 12.)

a 396/2005/EK európai parlamenti és tanácsi rendelet II. és IV. mellékletének a bizonyos termékekben, illetve azok felületén található aklonifen, boszkalid, tehéntej, etofenprox, vas-pirofoszfát, L-cisztein, lambda-cihalotrin, malein-hidrazid, mefentriflukonazol, nátrium-5-nitroguajakolát, nátrium-o-nitrofenolát, nátrium-p-nitrofenolát és triklopir megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az aklonifen, a boszkalid, az etofenprox, a lambda-cihalotrin, a malein-hidrazid, a mefentriflukonazol, a nátrium-5-nitroguajakolát, a nátrium-o-nitrofenolát, a nátrium-p-nitrofenolát és a triklopir tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A vas-pirofoszfát, az L-cisztein és a tehéntej tekintetében az említett rendelet nem határozott meg MRL-eket, és ezek nem szerepelnek annak IV. mellékletében sem, ezért esetükben a rendelet 18. cikke (1) bekezdésének b) pontjában előírt 0,01 mg/kg alapértelmezett érték alkalmazandó.

(2) Egy, az aklonifen hatóanyagot tartalmazó növényvédő szer étkezési paprika, gyógynövényteák és a fűszerek esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A boszkalid esetében a gránátalmára, mézre és egyéb méhészeti termékekre vonatkozóan nyújtottak be ilyen kérelmet a repcemagon történő alkalmazást követően. Az etofenprox esetében a szilvára vonatkozóan nyújtottak be ilyen kérelmet. A lambda-cihalotrin esetében a fűszermagokra és fűszertermésekre vonatkozóan nyújtottak be ilyen kérelmet. A malein-hidrazid esetében a cikóriagyökérre vonatkozóan nyújtottak be ilyen kérelmet. A mefentriflukonazol esetében az almatermésűekre, a kajszibarackra, a cseresznyére, az őszibarackra, a szilvára, a szőlőre, a burgonyára, a csemegekukoricára, a napraforgómagra, a repcemagra/kanolamagra és a cukorrépagyökérre vonatkozóan nyújtottak be ilyen kérelmet. A nátrium-5-nitroguajakolát, a nátrium-o-nitrofenolát és a nátrium-p-nitrofenolát esetében a szőlőre, a szamócára, a málnára, a ribizlire, a csemegekukoricára/kukoricára, a rizsre, a búzára és a komlóra vonatkozóan nyújtottak be ilyen kérelmet. A triklopir esetében a kivire vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki. (2) Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(6) A Hatóság valamennyi kérelem esetében arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(7) Az aklonifen tekintetében a kérelmező további, a 396/2005/EK rendelet 12. cikke szerint végzett felülvizsgálat során még rendelkezésre nem álló információkat is benyújtott. Ezek az információk a szermaradék-vizsgálatokra és az analitikai módszerekre vonatkoznak.

(8) A nátrium-5-nitroguajakolátot, a nátrium-o-nitrofenolátot és a nátrium-p-nitrofenolátot illetően a kérelmező az analitikai módszerekre vonatkozóan is benyújtott ilyen információkat.

(9) A boszkalid tekintetében a kérelmező a 2-klór-N-(4’-klór-5-hidroxibifenil-2-il)nikotinamid referenciaszabványát kereskedelmi forgalomban elérhetővé tette.

(10) A malein-hidrazid tekintetében a Hatóság a hatóanyagot tartalmazó növényvédő szerek kockázatértékeléséről szóló szakmai vizsgálatból levont következtetés (3) keretében megvizsgált egy, a sárgarépára vonatkozó MRL meghatározása céljából benyújtott kérelmet. Az MRL-ek extrapolációjára vonatkozó jelenlegi uniós iránymutatásokkal összhangban helyénvaló a sárgarépa esetében meghatározott MRL-t a cikóriagyökér esetében is ugyanazon a szinten meghatározni.

(11) A mefentriflukonazol tekintetében a Hatóság a sertésmájra, a szarvasmarhavesére, valamint a szarvasmarha-, juh- és kecsketejre vonatkozó MRL-ek növelését javasolta az anyag takarmányban való felhasználását követően.

(12) A vas-pirofoszfát jóváhagyására vonatkozó kérelem összefoglaló dokumentációja egy MRL megállapítása iránti kérelmet is tartalmazott az 1107/2009/EK európai parlamenti és tanácsi rendelet (4) 8. cikke (1) bekezdése g) pontjának megfelelően. Ezt a kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság értékelte a kérelmet, és következtetést adott ki a hatóanyagot tartalmazó növényvédő szereknél felmerülő kockázatok értékelésének szakmai vizsgálata alapján, amelyben javasolta a vas-pirofoszfát felvételét a 396/2005/EK rendelet IV. mellékletébe (5).

(13) Az L-cisztein és a tehéntej mint egyszerű anyagok az (EU) 2020/642 bizottsági végrehajtási rendelettel (6), illetve az (EU) 2020/1004 bizottsági végrehajtási rendelettel (7) már jóváhagyásra kerültek. Az említett anyagok felhasználási feltételei várhatóan nem vezetnek olyan mennyiségű maradékanyag jelenlétéhez az élelmiszerekben és takarmányokban, hogy az kockázatot jelentene a fogyasztóra. Célszerű ezért az említett anyagokat felvenni a 396/2005/EK rendelet IV. mellékletébe.

(14) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek adott módosításai megfelelnek a 396/2005/EK rendelet 14. cikke (2) bekezdésében szereplő követelményeknek.

(15) A 396/2005/EK rendeletet ezért ennek megfelelően módosítani kell.

(16) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. április 12-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen. (Indokolással ellátott vélemény a megerősítő adatoknak az aklonifenre vonatkozó szermaradék-határérték 12. cikk szerinti felülvizsgálata nyomán végzett értékeléséről). EFSA Journal 2020;18(5):6102.

Reasoned opinion on the modification of the existing maximum residue level for boscalid in honey. (Indokolással ellátott vélemény a boszkalidra a méz vonatkozásában megállapított jelenlegi MRL módosításáról). EFSA Journal 2019;17(11):5897.

Reasoned opinion on the modification of the existing maximum residue level for boscalid in pomegranates. (Indokolással ellátott vélemény a boszkalidra a gránátalma vonatkozásában megállapított jelenlegi MRL módosításáról). EFSA Journal 2020;18(9):6236.

Reasoned opinion on the modification of the existing maximum residue level for etofenprox in plums. (Indokolással ellátott vélemény az etofenproxta a szilva vonatkozásában megállapított jelenlegi MRL módosításáról). EFSA Journal 2020;18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices. (Indokolással ellátott vélemény a lambda-cihalotrinra a fűszermagok és fűszertermések vonatkozásában megállapított jelenlegi MRL-ek módosításáról). EFSA Journal 2020;18(6):6110.

Reasoned opinion on the modification of the existing maximum residue levels for mefentrifluconazole in various crops. (Indokolással ellátott vélemény a mefentriflukonazolra különböző termények vonatkozásában megállapított jelenlegi MRL-ek módosításáról) EFSA Journal 2020;18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds). (Indokolással ellátott vélemény a megerősítő adatoknak a nátrium-5-nitroguajakolátra, a nátrium-o-nitrofenolátra és a nátrium-p-nitrofenolátra (nátrium-nitrovegyületek) vonatkozó szermaradék-határérték 12. cikk szerinti felülvizsgálata nyomán végzett értékeléséről). EFSA Journal 2020;18(3):6060.

Reasoned opinion on the modification of the existing maximum residue level for triclopyr in kiwi. (Indokolással ellátott vélemény a triklopirra a kivi vonatkozásában megállapított jelenlegi MRL módosításáról). EFSA Journal 2020;18(7):6191.

(3) Conclusion on the peer review of the pesticide risk assessment of the active substance maleic hydrazide (A malein-hidrazid hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2016;14(6):4492.

(4) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(5) Conclusion on the peer review of the pesticide risk assessment of the active substance ferric pyrophosphate (A vas-pirofoszfát hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2020;18(1):5986.

(6) A Bizottság (EU) 2020/642 végrehajtási rendelete (2020. május 12.) az L-cisztein egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (HL L 150., 2020.5.13., 134. o.).

(7) A Bizottság (EU) 2020/1004 végrehajtási rendelete (2020. július 9.) a tehéntej egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 221., 2020.7.10., 133. o.).